SKRIFTLIG FORESPØRGSEL E-3090/01

af Sérgio Marques (PPE-DE) til Kommissionen

(13. november 2001)

Om: Urban II-programmer

Efter anmodning fra Europa-Parlamentet gik Kommissionen med til at forhøje antallet af byer, der nyder godt af Urban II-initiativet, fra 50 til 70. Som et resultat af denne forhøjelse har Portugal nu fået et maksimalt antal på tre byzoner, der er støtteberettigede som led i det pågældende program (i modsætning til de to, som oprindeligt var fastlagt).

Der er stillet et budgetbeløb på 700 mio. euro til rådighed til Urban II-initiativet, som udelukkende finansieres fra EFRU, som har tildelt Portugal 18 mio. EUR.

Under henvisning til de tre programmer, som er blevet forelagt af Portugal (Porto-Gondomar, Alcântara og Amadora, Damaia og Buraca) bedes Kommissionen besvare følgende:

1. Hvornår vil disse tre programmer blive godkendt og gennemført?

2. Vil denne godkendelse medføre, at hele det beløb, der er stillet til rådighed for Portugal, vil blive opbrugt?

3. Hvilke konklusioner er Kommissionen nået frem til ved sin vurdering af, hvordan der er blevet taget hensyn til de bymæssige og territoriale aspekter under mål 1-programmeringen som en metode til at vurdere det samlede bidrag fra regionalpolitikken til fordel for de europæiske byer?

Svar afgivet på Kommissionens vegne af Michel Barnier

(11. januar 2002)

I forbindelse med EU-initiativet Urban II indgår 70 byzoner i et integreret udviklingsprogram, der går ud på aktioner for økonomisk udvikling, bekæmpelse af social udstødelse og forbedring af miljøet. For Portugal drejer det sig om de tre byzoner Lissabon Vale de Alcântara, Amadora Damaia Buraca og Porto Gondomar. Disse programmer tager sigte på innovation, fremme af princippet om partnerskab og udarbejdelse af en integreret approach.

De tre tilhørende programmer blev officielt forelagt Kommissionen den 11. maj 2001 og erklæret for støtteberettiget den 28. maj 2001. Forhandlingerne med de nationale myndigheder forløb udmærket, og disse gav deres godkendelse i december 2001.

Da udgifterne til programmerne er støtteberettiget lige fra fremlæggelsen af programmerne, er visse udbetalinger i gang, og gennemførelsen af nævnte programmer er derfor allerede indledt. Beløbet for de tre programmer andrager 19,2 mio. EUR og svarer til de samlede midler, som Kommissionen har afsat til dette EU-initiativ i Portugal.

I kapitel I-6 i Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om resultaterne af strukturfondenes programmering for perioden 2000-2006 (mål 1)(1) konkluderes det, at byprioriteterne spiller en væsentlig rolle i programmeringsdokumenterne, og at de planlagte interventioner i de fleste tilfælde er i overensstemmelse med dokumentet vedrørende indsatsen til fremme af en bæredygtig byudvikling (Urban Framework for Action), som synes at have mere til fælles med strukturfondsprogrammerne end med den europæiske perspektivplan for fysisk planlægning (ESDP).

Visse programmer har en mere udtalt bydimension. Nogle af emnerne i ovennævnte dokument vedrørende indsatsen, hvad enten det drejer sig om bekæmpelse af social udstødelse, udøvelse af de beføjelser, som lokalsamfundene råder over, eller genopretning af miljøet, er præget af deres tværgående karakter og går igen i de fleste strategier for mål 1. Det skal bemærkes, at visse programmer er udformet på en sådan måde, at de fremmer komplementariteten mellem EU-initiativet Urban og strategien for mål 1.

(1) KOM(2001) 378 endelig udg.